**«БИЛИМ БЕРҮҮ ЖӨНҮНДӨ» МЫЙЗАМ ДОЛБООРУН ИШТЕП ЧЫГУУ БОЮНЧА ВЕДОМСТВОЛОР АРАЛЫК ЖУМУШЧУ ТОПТУН**

**РЕГЛАМЕНТИ**

21-апрель, 2022-жыл

 Ведомстволор аралык жумушчу топ 2022-жылдын 14-апрелинде Кыргыз Республикасынын Билим берүү жана илим министри А.Б. Бейшеналиевдин № 644/1 буйругу менен Кыргыз Республикасынын Министрлер Кабинетинин Төрагасы – Кыргыз Республикасынын Президентинин Администрациясынын жетекчиси А.У. Жапаровдун 2022-жылдын 11-апрелиндеги №18-13225 буйругун аткаруу максатында 2022-жылдын 10-майына чейин «Билим берүү жөнүндө» Кыргыз Республикасынын Мыйзамынын долбоорун иштеп чыгуу үчүн түзүлгөн.

 Ведомстволор аралык жумушчу топ мамлекеттик органдардын өкүлдөрүнөн, Кыргыз Республикасынын Жогорку Кеңешинин депутаттарынан, жарандык коомдун, билим берүү тармагындагы жеке сектордун өкүлдөрүнөн түзүлгөн. Ведомстволор аралык жумушчу топ, зарыл болгон учурда, министрликтердин, администрациялык ведомстволордун, аткаруу бийлигинин башка органдарынын кызматкерлерин, көз карандысыз эксперттерди жана консультанттарды тарта алат.

**Ведомстволор аралык жумушчу топтун ишинин принциптери**

* Тең укуктуулук
* Ачыктык
* Айкындык
* Тынымсыз байланыш ишеним телефонун уюштуруу жана массалык маалымат каражаттарында максималдуу чагылдыруу аркылуу жарандардын сунуштарын эске алуу.

**Ведомстволор аралык жумушчу топтун түзүмү**

1. Жалпы чогулуш
2. Билим берүүнүн деңгээлдери боюнча жумушчу топ бөлүктөрү
3. Катчылык: Кыргыз Республикасынын Билим берүү жана илим министрлигинен 1 катчы, билим берүү тармагындагы жарандык коомдон жана жеке сектордон 1 катчы.
4. Юристтердин эксперттик тобу

**Ведомстволор аралык жумушчу топтун чечимдерин кабыл алуу процесси**

* Чечимдер «Билим берүү жөнүндө» мыйзам долбоору боюнча иш жүргүзүү үчүн макулдашылган максаттар, принциптер жана милдеттердин (мындан ары – МПМ) негизинде ведомстволор аралык жумушчу топтун консенсусу менен кабыл алынат.
* Беренелер боюнча сунуштар талкууланып, билим берүүнүн деңгээлдери боюнча чакан жумушчу топтордо иштелип чыгып, МПМге ылайык эксперттик топтун юристтери тарабынан чечмеленип жалпы чогулушка сунушталат.
* Жарандардан, уюмдардан, мамлекеттик жана жергиликтүү өз алдынча башкаруу органдарынан жана башкалардан келген сунуштар катчылык тарабынан чогултулуп, билим берүү деңгээлдери боюнча жумушчу топторго изилдөөгө жиберилет. Андан келип түшкөн сунуштар эксперттик топтун юристтери тарабынан ар бир берене боюнча каралып, жалпы чогулуштун кароосуна жөнөтүлөт. Сунуштарды чогултуу үчүн катчылык тынымсыз иштеген бирдиктүү ишеним телефонун ачып, аны массалык маалымат каражаттарына жарыялайт.